Hesa vikuna eru fráboðanar komnar, at bæði Bakary Sagna og Lukasz Fabianski eru givnir í Arsenal, nú teirra sáttmáli gonur út. Sæð við fótbóltbrillunum er tað serliga keðiligt, at Sagna gevst nú eftir 7 árum í Arsenal. Sagna hevur verið um ikki tann, so millum allarbestu høgrubakkunum tey síðstu árini í Premier League. Ein fult so góður avloysari verður helst dýrur at keypa, um Jenkinson ikki tekur seg nógv fram komandi tíðina. At Fabianski leitar aðra vegir kemur ikki óvart á nakran. 32 dystir blivu tað til frá 2007 til 2014. Hetta er eisini orsøkin, at hann fyrr í vikuni skrivaði undir sáttmála við Swansea. Í Swansea fær Fabianski eisini sera harða kapping um málmansplássið frá Michel Vorm, ið vist nokk er millum biðlarnar til málmansplássið á Hollandska landsliðnum. Honum verður ynskt alt tað besta haðani. Tá ið eg læs tíðindini um Fabianski hugsaði eg við mær sjálvum, at hann er, eftir mínum tykki, høvuðsorsøkin, at Arsenal vunnu FA Cup í ár. Tá ið eg so síðani fór í nóstalgiska hornið, kom eg í tankar um hesa bjargingina hjá honum: Tað eydnaði í dag Arsenal, at seta perfekta punktum undan FA cup finaluni um knappa viku. Arsenal vann ein sera tryggan 2-0 sigur á niðurflytarunum úr Norwich. Wenger blandaði kortini heilt væl í dag, millum annað fingu Mertesacker og Cazorla frí. Fabianski byrjaði í málinum og hvussu hetta skal skiljast verða vit neyvan klók uppá fyrr enn leygardagin. Fabianski ella Szczesny við teirra verandi støðið er eitt luksus problem. Mín atkvøða fer tó uppá Fabianski, ið eigur stórsta lutin fyri, at vit eru í finaluni. Nå, aftur til dagsins dyst. Arsenal var klárt betra liðið allan dystin á tamb og 2-0 var í veruleikanum alt ov lítið. Bæði Podolski og Giroud burdu lagt Arsenal á odda í fyrrahálvleiki, men ikki vóru teir neyvir nokk. Fyrsta málið kom nakað í seinna hálvleiki og tað var ein sonn perla. Giroud leggur bóltin til Ramsey, ið heilfluktar bóltin uppí handara trýkant, heilt avgjørt ein kandidatur til ársinsmál. Seinna málið hjá Arsenal var eisini sermerkt. Barndóms Arsenal fjepparin Carl Jenkinson, ið byrjaði á høgra bakki skoraði sítt fyrst Premier League mál og gleði lýsti úr manninum–deiligt at síggja slíkar kenslur fyri Arsenal. Onnur gleðilig tíðindi vóru eisini, at Diaby og Wilshere báðir blivu skiftir inn eftir skaða. Hetta er fyrsti dysturin hjá Diaby í ár, deiligt at síggja hann aftur.